Vedtægter for Ore Sogns Lokalråd 

§ 1 Formål.

Det er Lokalrådets formål at arbejde for et levende lokalsamfund og være et bindeled mellem Ore Sogn og Nordfyns Kommune. Rådets opgave er at medvirke til udvikling af det lokale samarbejde og sammenhold, fremme udvikling i lokalområdet samt varetage sognets interesser i samarbejde med andre myndigheder. Lokalrådet skal indkalde til mindst et åbent årsmøde (generalforsamling), samt forestå valghandlingerne og valg af folkevalgte medlemmer til lokalrådet.

Lokalrådet skal være uafhængigt af partipolitik.

§ 2 Lokalrådets sammensætning.

Lokalrådet består af mindst fem og max. ni medlemmer (dog altid et ulige antal), som vælges ved årsmødet for en periode på to år. Derudover vælges to suppleanter, der kan inddrages i lokalrådets arbejde. I lokalrådets første periode vælges et ulige antal medlemmer for et år og et lige antal medlemmer for to år.

§ 3 Årsmøde.

Lokalrådet indkalder til det årlige møde (generalforsamlingen). Indkaldelsen skal ske med en måneds varsel.

Årsmødet skal afholdes i perioden 1. jan.- 1. marts med følgende dagsorden:

1.Valg af dirigent og referent

2.Valg af to stemmetællere

3.Lokalrådets årsberetning

4.Behandling af indkomne forslag

5.Forelæggelse af  årsregnskab

6.Valg til Lokalrådet, vælges for to år

7.Valg af to revisorer

8.Eventuelt                                                                                                               Årsmøde bekendtgøres i offentlige medier (eks. Sogneblad, Sognets hjemmeside el. lokalavis) senest en måned før mødets afholdelse.

Forslag der ønskes behandlet på årsmødet skal være formanden i hænde senest 14 dage før mødet.

§ 4 Valg til lokalråd. 

Valgbar er enhver der har fast bopæl i el. væsentlig tilknytning til Ore Sogn, og som er fyldt 18 år.

§ 5 Ansvar.

Lokalrådet konstituerer sig med formand, næstformand, kasserer og sekretær på det konstituerende møde efter ny sammensætning. Snarest efter at Lokalrådet har konstitueret sig, meddeles sammensætningen Nordfyns Kommune.

Formanden, el. dennes stedfortræder, tegner Lokalrådet overfor myndigheder og andre samarbejdspartnere i øvrigt.

Lokalrådet indkalder til årsmøde.

Lokalrådet er beslutningsdygtigt, når mindst halvdelen af rådet er til stede, herunder enten formand el. næstformand.

Lokalrådet fastsætter selv sin forretningsorden.

Lokalrådet kan nedsætte ad hoc arbejdsudvalg, som refererer til rådet. Deltagelse i udvalgsarbejde omfattes ikke af begrænsningen i § 4.

Lokalrådet  hæfter kun for sine forpligtigelser med den til enhver tid eksisterende formue.

Der påhviler ikke Lokalrådets medlemmer nogen personlig hæftelse.

§ 6 Kassereren.

Kassereren fører regnskab over Lokalrådets midler

Regnskabsåret følger kalenderåret

Regnskabet forelægges Lokalrådet ved første møde efter regnskabsafslutningen og inden årsmødet.

Der søges tilskud til Lokalrådets drift i Nordfyns Kommune.

§ 7 Sekretæren.

Sekretæren skal føre referat over Lokalrådets møder. Referater lægges ud på Ore Sogns hjemmeside  www.oresogn.dk

Protokollen skal gemmes mindst fem år.

§ 8 Vedtægtsændringer.

Ændringer af disse vedtægter kan ske på årsmødet el. på et ekstraordinært indkaldt møde, hvis mindst ¾ af de fremmødte stemmeberettigede stemmer for det.

Indkaldelse sker efter bestemmelserne i § 3. 

§ 9 Ophævelse.

Lokalrådet kan nedlægges på et ekstraordinært indkaldt møde med kun dette ene punkt på dagsordenen, og når 2/3 af de fremmødte stemmer herfor.

Lokalrådets formue ved en eventuel ophævelse skænkes til almennyttige formål i lokalområdet i Ore Sogn.

Således vedtaget på det stiftende årsmøde i Skåstrup forsamlingshus

d. 29. jan. 2008.

